Isa Mustafa dhe Kadri Veseli kanë uruar Talat Xhaferin për zgjedhjen e tij në krye të Kuvendit të Maqedonisë
"Uroj zgjedhjen e Talat Xhaferi, Kryetar i Kuvendit të Maqedonisë. Maqedonia është e qytetarëve të saj shqiptarë aq sa është edhe e maqedonasve dhe të tjerëve", ka thënë Mustafa
Mustafa po ashtu ka thënë se ai ka besim se Maqedonia si shtet fqinj i Kosovës do të konsolidoj institucionet e saj demokratike duke respektuar të drejtat e barabarta për të gjithë qytetarët e saj.
"Ne të gjithë në Ballkanin Perëndimor akoma po shërojmë plagët e luftës, dhunës dhe armiqësive, prandaj duhet të evitohen këto të këqija në ndërtimin e ardhmërisë tonë evropiane dhe euroatlantike", ka theksuar kryeministri Mustafa.
Po ashtu edhe kryetari i Kuvendit të Kosovës Kadri Veseli e ka uruar Talat Xhaferin për zgjedhjen e tij si kryetarë të Kuvendit të Maqedonisë.
"Jam i bindur se shqiptarët e atjeshëm do të vazhdojnë, që me maturinë dhe pjekurinë e tyre politike e qytetare, të luajnë një rol konstruktiv dhe jetik për funksionimin e institucioneve demokratike dhe rrugëtimin euro-atlantik të Maqedonisë", ka theksuar Veseli./21Media